**\*Az élet vasárnapok nélkül hosszú út vendéglő nélkül – tartja egy mondás.**

A *vasárnap* eredeti jelentése *vásárnap*, és a kereszténység fölvételekor társították a vásárokhoz „*az Úr napját megszenteljed*!” parancsot, *a heti ünnepi miséket*, amiről aztán a 3 műszakos és szekularizált világunkban nagyjából lekopott a vásár is, a mise is, aztán jószerint maradt a *hétvég*e, a *munkaszüneti* nap. De, *mi lesz ünnepeinkkel*?

\* Az a korosztály vagyok, amely úgy 50 éve résztvevője az Állatorvos Napoknak. Mégha az előző évtizedekben működött is valamiféle „hagyományos” vezénylés is, nyugodtan mondhatom, örömmel mentünk ezekre a találkozókra, hiszen így legalább évente azokkal a kollégákkal is találkozhattunk, akikkel különben nem, és az új, netán bizalmas információk révén még vásárfia is akadt.

S aztán jött egy, az *új életformából adódó,* *atomizálódó, egyéni helyünket kereső,* a közösség szempontjábóllefelé szálló ág, amiből már épp ideje kikecmeregnünk, épp **ideje ismét** **törődni közösségünkkel**, **tartani ünnepeinket**.

Mert ne kérdőjelezzük meg, hogy ***állatorvos napra, állatorvos ünnepre*** szükségünk van, amikoris szakterülettől, élethelyzettől függetlenül, közös nevezőként *„csak” mert állatorvosok vagyunk, magyar állatorvosok vagyunk,* jövünk össze, és **Ünnepi Ülést** tartunk, hogy *önbecsülésünke*t, *hivatásunk önbecsülését* is életben tartsuk, s ezzel kivívjuk a *közmegbecsülést* is.

\* **Az ünnep** magabiztosságot, inspirációt ad egy közösségnek, egyszersmind szolidaritási lehetőséget is, amikor meghívunk nehezebb sorban levőket is a vendégasztalhoz

\* Ilyenkor tudjuk számba venni, számon tartani egymást, különös tekintettel a történelmi kétharmad okán sokat emlegetett „***határok nélkül”***, **hogy az „ők” és „mi” egyet jelentsen!**

\*Mindannyian **Tolnay Sándor köpönyegéből** bújtunk ki, mindannyian az 1880-ben alakult **MOÁE örökösei**, részei vagyunk, és ezt magunknak is, a külvilágnak is évről évre meg kell erősítenünk, hogy ez így is maradjon.

\*a Világszervezet **Csoóri Sándortól** kapott jelmondata; „*Csak egy lélekben megszervezett közösség alkothat nemzetet …”.* **Ez, a lélekben megszervezés** ma is rendelkezésre álló **határtalan lehetőség**, a történelmi kétharmadra utalva nemcsak képletesen.

Bátran mondhatjuk – nem kérdőjelezve meg a *költözés és letelepedés* szabadságát - akik *nem átjönnek, netán átmennek*, hanem „csak” eljönnek, és majd hazamennek! *most itt is ők is otthon vannak, s ha ott jövünk össze, ahol ők vannak itthon, mi ott – mi, akik ugyancsak nem mentünk „át”, legföljebb „el-el” – mi ott ugyancsak otthon lehetünk!!! –* ezt 22 évünk alatt jó negyvenszer gyakoroltuk is, csapatostól, többek között Versectől Tátralomnicig, Nándorfehérvártól - Turjavágásig, Brassótól Deákiig, és most éppen itt, Budapesten!

Jó szívvel mondhatom, ezen a módon *a kétharmad fele már visszajött -* feladatunk még a másik fele! – és így lesz teljes a mi ünnepünk, vásárnapunk, vasárnapunk, a Magyar Állatorvos Nap! ***Becsüljük meg, és tartsuk meg ünnepeinket!***

**Végezetül**, a mondással kezdett köszöntőmet befejezvén, hadd idézzem ide - *a kellő szerénységgel és illő tisztelettel, de, az itt jelenlevő „genius loci”, a hely szelleme által támogattatván* – emblematikus nemzettársunk,

néhai ***Kányádi Sándor*** egy mondatát;

**\*Aki megért és megértett, egy népet megértett …..**